Zhou Bin er fra den eksplosjonsrammede byen: Kinesiske Zhou i Norge: – Det gjør vondt å se bildene
– Det er forferdelig. Det gjør vondt å se bildene. Jeg ber for byen min og menneskene der i kveld, sier han. Det var sent onsdag at meldinger om en eksplosjon i Kinas fjerde største by Tianjin tikket inn på sosiale medier. Dramatiske videoer viser hvordan livredde mennesker flykter fra eksplosjonen. Så langt er 17 mennesker bekreftet omkomne, mens over 400 er fraktet til sykehus med skader. – Vi klarer ikke å telle antallet innkomne pasienter, sier en ikke navngitt sykehuskilde til den statlige avisen The Beijing News . En av CCTVs reportere Matt Simon skriver på Twitter at deres reporter på stedet sier bygninger så langt som 10 km unna eksplosjonsområdet har kollapset. Den statlige, kinesiske avisa People's Daily skriver på sin Twitter-konto at noen mennesker fortsatt er fanget i flammene som oppsto etter den andre eksplosjonen. ER DU I NÆRHETEN OG HAR BILDER? Ta kontakt med VGs reporter her.Bin, som befinner seg i Norge, sier det gjør vondt å være så langt borte hjemmefra nå. Han har flere venner som bor i byen, og som han ikke har fått kontakt med enda. – Plutselig var himmelen fylt av et stort rødt lys og jeg hørte en høy lyd. Videre fulgte et kraftig skjelv, sier et øyenvitne som hevder han bor like ved til South China Morning Post . CCTV-America skriver at dører gikk av hengslene i leiligheter i byen som følge av eksplosjonen. Flere bygninger er uten strøm, og folk står utenfor husene sine. – Som et lykketreff fra himmelen er moren og faren min på besøk i Norge nå, og er i god behold, sier Bin til VG. – De er også sjokkerte over det som har skjedd, og skulle ønske de var hjemme slik at de kunne hjelpe menneskene som trenger det, sier han. HAR DU FÅTT MED DEG? Dansker på stedet til VG: – Trodde bygget skulle raseIfølge den statlige kanalen CCTV skal eksplosjonen ha funnet sted i en container fylt med eksplosiver fra firmaet Rui Hai International Logistics på Tianjin Dongjiang havn. Dette er ikke bekreftet av lokale myndigheter. Bin er født og oppvokst i Tianjin, som er hovedstaden i den selvstendige byprovinsen med samme navn. Det bor mer enn 11 millioner mennesker her. 32-åringen har bodd i Oslo i tre og et halvt år. Han studerer for tiden på Universitetet i Oslo. Bin, som har fulgt med i lokale medier, sier at mange av hjembyens hoteller har åpnet dørene for skadde mennesker etter dagens hendelse. De tilbyr husrom, mat og vann til mennesker som har fått hjemmene sine ødelagt. – Det er godt å se at folk hjelper hverandre, sier Bin. 32-åringen forteller at byen Tianjin vanligvis er en fredfull by. Han legger til at byen er nære Beijing og at økonomien til folk flest er relativt god.
Kinesiske Zhou Bin (32) bor i Norge, men er fra Tianjin. Han sier til VG at kveldens eksplosjon i hjembyen får det til å gå kaldt nedover ryggen hans.